สอบถามค่ะ ดิฉัน อายุ 42 ปี ล่าสุดมีประจำเดือนมาประมาณ 2 สัปดาห์แล้วยังไม่หมด และทุกครั้งจะมีก้อนเลือดขนาดใหญ่ออกมาด้วยจำนวนมากและเป็นแบบนี้ทุกวันค่ะ ไม่ทราบว่าจะผิดปกติมั้ยค่ะ
สวัสดีค่ะ การมีเลือดประจำเดือนนาน 2 สัปดาห์ ถือเป็นอาการเลือดออกผิดปกติจากช่องคลอด โดยอาจเกิดจากสาเหตุ เช่น1. มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม ครรภ์ไข่ปลาอุก เป็นต้น อย่างไรก็ตาม หากอายุ 42 ปีแล้ว โอกาสในการตั้งครรภ์ก็ถือว่ามีน้อย แต่ก็ยังเป็นไปได้2. มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย3. มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น4. มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย5. ผลจากการใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ เป็นต้นหากที่ผ่านมาได้มีเพศสัมพันธ์ แนะนำควรลองตรวจหาการตั้งครรภ์ดูด้วยค่ะ หากตรวจไม่พบ ก็ควรไปพบสูติ-นรีแพทย์เพื่อตรวจหาสาเหตุและรักษาให้เลือดหยุดไหล ไม่ควรปล่อยไว้ เพราะจะทำให้เกิดภาวะโลหิตจางตามมา หรืออาจยิ่งยากต่อการรักษาได้ค่ะ